Cantabria

Cantabria ialah provinsi dan komuniti berautonomi Sepanyol yang menyempadani: Laut Cantabria (Teluk Biscay) di utara; Basque Country (Biscay) di timur; Castile dan León (provinsi León, Palencia dan Burgos) di selatan; dan Principality of Asturias di barat. Ibu negaranya Santander. Cantabria merupakan sebahagian Green Spain (Sepanyol Hijau), nama yang diberikan kepada jalur tanah di antara Laut Cantabria dengan Pergunungan Cantabria di Sepanyol utara. Kawasan itu digelar "hijau" kerana mempunyai iklim lautan yang lembap dan sederhana, selain daripada amat dikuasai oleh angin Lautan Atlantik yang terperangkap oleh gunung-ganang. Hujan puratanya sekitar 1,200 mm, dengan ini membenarkan tumbuh-tumbuhan bertumbuh subur. Cantabria merupakan kawasan yang paling kaya di dunia dengan tapak arkeologi dari zaman Paleolitik Akhir. Tanda pertama pendudukan manusia wujud sejak zaman Paleolitik Awal, walaupun zaman ini tidak diwakili dengan sempurna di kawasan ini. Tapak lukisan gua yang paling penting ialah Altamira yang wujud sejak sekitar 16,000 hingga 9,000 SM. Tapak itu telahpun diisytiharkan sebagai Tapak Warisan Dunia oleh UNESCO. Provinsi Cantabria yang moden diasaskan pada 28 Julai 1778. Dengan pelulusan Undang-undang Organik Statut Berautonomi Cantabria pada 30 Disember 1981, provinsi ini memperoleh bidang, badan dan institusi pemerintahan sendiri.